Tästä syystä poliisi ampui miehen nelostiellä – syynä ei ollut kaahailu

Noin 30-vuotias mies kuoli poliisin luoteihin sunnuntaina valtatie neljällä Orimattilassa. Syynä oli epäily vakavasta henkeen ja terveyteen kohdistuneesta rikoksesta.

Paljon huomiota herättäneet tapahtumat saivat siitä alkunsa, kun poliisi sai ilmoituksen nelostiellä, Orimattilassa vaarallisesti kaahailleesta autosta sunnuntaina kello 12.30 aikaan.

Kuljettaja ajoi kolarin ja suistui moottoritien keskiviheriölle. Poliisi saapui onnettomuuspaikalle, jonka jälkeen syntyi seuraava uhkaava tilanne.

Katso oheiselta videolta tiivistelmä siitä, mitä tapahtumasta tällä hetkellä tiedetään.

Poliisin sivuilla julkaistussa tiedotteessa tilannetta kuvailtiin seuraavin sanoin: ”syntyi tilanne, jonka tapahtumia tutkitaan vakavana henkeen ja terveyteen kohdistuvina rikoksina.”

Epäillyt teot eivät kohdistuneet poliisiin tai kuljettajaan, vaan toiseen ihmiseen. Poliisi teki ampumispäätöksen. Tämänhetkisten tietojen mukaan päätös ampumisesta tehtiin rikoksen estämiseksi. Ampumispäätös ei siis liittynyt varsinaisesti liikennekaahailuun.

Tiedotteessa todetaan, että kuollut on kolmekymppinen lahtelainen mies. Hän oli ajoneuvon kuljettaja. Hän kuoli tapahtumapaikalla poliisin luoteihin.

Hämeen poliisi tutkii epäiltyjä rikoksia.

Poliisin voimankäyttötilanteen tutkintaa johtaa syyttäjä. Tutkinnassa arvioidaan, onko poliisia syytä epäillä rikoksesta.

Orimattilan tapaus oli tänä vuonna jo kolmas, jossa ihminen on kuollut poliisin aseenkäytön seurauksena.

Poliisiylijohtaja Seppo Kolehmainen uskoo, että kyseessä on tilastollinen piikki. Hän kertoi STT:lle, että tämän tapauksen jälkeen tutkitaan, onko poliisin ohjeistusta ja koulutusta syytä muuttaa.

– Joka kerta nämä (tapaukset) käydään huolellisesti läpi ja tehdään tarvittaessa muutokset, jos huomataan, että vaikkapa ohjeistus kaipaa jotain uudistamista, Kolehmainen sanoi STT:lle.

Hän korosti sitä, että poliisi turvautuu aseeseen viimeisenä keinona.

– Tavoitteena ei ole ihmisen surmaaminen, vaan kohdehenkilön toiminnan pysäyttäminen, Kolehmainen kertoi.